钦定古今图书集成/明伦汇编/官常典/第563卷 > 赵犫
## 钦定古今图书集成/明伦汇编/官常典/第563卷 > 赵犫

按《唐书》本传：“犫，陈州宛丘人。世为忠武军牙将。犫资
警健，儿弄时好为营阵行列，自号令指顾，群儿无敢
乱。父叔文见之曰：‘是当大吾门’。稍长，喜书，学击剑，善
射。会昌中，从伐潞州，收天井关，又从征蛮。忠武军功
多，迁大校。黄巢入长安，所在盗兴，陈人诣节度府，请
犫为刺史，表于朝授之。既视事，会官属计曰：‘巢若不
死长安，必东出关，陈其冲也’。”乃培城疏堑，实仓库，峙
槁薪为守计，民有赀者，悉内之。缮甲兵，募悍勇，悉补
子弟领兵。巢败，果东奔。贼将孟楷以万人寇项犫，击
禽之。僖宗嘉其功，迁累检校司空。巢闻楷死，惊且怒，
悉军据𡱰水，与秦宗权合兵数十万，缭长壕五周，百
道攻之，州人大恐。犫令曰：“士贵建功，立名节，今虽众
寡不敌，男子当死地求生，徒惧无益也。且死，国不愈
生为贼乎？吾家食陈禄，誓破贼以保陈，异议者斩。”众
听命，引锐士出战，屡破贼。巢益怒，将必屠之。乃起八
仙营于州左，僭象宫阙，列百官曹，署储粮，为持久计。
宗权输铠仗军须，贼益张犫小大数百战，胜负相当，
故人心固。乃间道乞师于朱全忠。未几，汴军至，壁西
北。陈人思奋，犫引兵急击，贼破之，围凡三百日而解。
中和五年，擢彰义军节度使。巢虽败，宗权始炽，略地
数千里，屠二十馀州，唯陈赖犫独完。以功检校司徒，
加泰宁、浙西两节度，皆在陈，并领之。龙纪初，进同中
书门下平章事、忠武军节度，仍治陈州，流亡踵还。与
弟昶至友爱，后将老，悉以军事付之，乃卒，赠太尉。犫
悉忠力以孤城抗贼，巢卒败亡，然附全忠，亦赖其力
复振，故委输调发助全忠，常先他镇云。昶，字大东，神
采轩异，而内沉厚有法度，破孟楷，功多。巢之围，昶夜
掫，师疲而寝，如有神相之者。犁曙决战，士争奋死斗，
禽贼酋数人，斩级千馀。犫领泰宁，以昶为州刺史、检
校尚书右仆射。当时方镇言“忠壮吏治，举言犫昶。”犫
之老，乃授留后。迁忠武节度使，亦留陈，进检校司徒。
劭劝农桑，于人有恩惠。加同中书门下平章事。乾宁
二年卒，年五十三，赠太尉。